b'\n_START_ARTICLE_\nJaakko Laurila\n_START_PARAGRAPH_\nJaakko Laurila (16. syyskuuta 1873 Isokyr\xc3\xb6 \xe2\x80\x93 26. lokakuuta 1956 Helsinki) oli sanomalehtimies ja eduskunnan painatust\xc3\xb6iden kanslian p\xc3\xa4\xc3\xa4llikk\xc3\xb6. _NEWLINE_Jaakko Laurilan vanhemmat olivat poliisikonstaapeli Matti Laurila ja Elisabeth Perttil\xc3\xa4 ja puoliso vuodesta 1922 Aini Irene Yrj\xc3\xa4n\xc3\xa4inen. Ylioppilaaksi Laurila tuli Vaasan lyseosta ja valmistui filosofian kandidaatiksi 1903. Laurila aloitti lehtimiesuransa P\xc3\xa4iv\xc3\xa4lehden palveluksessa 1902 ja siirtyi lehden lakkauttamisen j\xc3\xa4lkeen Helsingin Sanomien ulkomaantoimittajaksi vuodesta 1905 vuoteen 1907, jolloin h\xc3\xa4n perusti Uusmaalainen-lehden ja tuli sen p\xc3\xa4\xc3\xa4toimittajaksi. Sittemmin h\xc3\xa4n toimi Laatokan, Kalevan ja Savo-lehden p\xc3\xa4\xc3\xa4toimittajana ja Kauppalehden palveluksessa, kunnes tuli ensin eduskunnan painatust\xc3\xb6iden valvojaksi ja sitten painatust\xc3\xb6iden kanslian p\xc3\xa4\xc3\xa4llik\xc3\xb6ksi, mist\xc3\xa4 teht\xc3\xa4v\xc3\xa4st\xc3\xa4 h\xc3\xa4n j\xc3\xa4i el\xc3\xa4kkeelle 1951. Vuodesta 1923 Laurila oli my\xc3\xb6s valtioneuvoston kirjapainon ja julkaisuvaraston johtaja. Suomen Sanomalehtimiesten Liittoa perustamassa ollut Laurila kutsuttiin yhdistyksen kunniaj\xc3\xa4seneksi 1945. Nuorsuomalaisen Puolueen aktiivi Laurila oli puolueen viimeinen puoluesihteeri. H\xc3\xa4net tunnettiin my\xc3\xb6s suomentajana ja novellien kirjoittajana.'